La Bibia piemontèisa/Testament Vej/Giudes/Giudes 8


Liber dij Giudes

8

J’Efraimita as sento ofèis 

Antlora coj d'Efraim a l'han dije a Gedeon: “Còs é-la sta manera ëd fé vers nojàutri? It l'has fane tòrt ëd nen convochene a combate contra ij fieuj ëd Midian!” E a rusavo an manera brusca con chiel. Ma chiel a l'ha rësponduje: “Còs ch’i l'hai mai podù fé mi, a paragon ëd lòn ch'i l'eve fàit vojàutri? Val-lo forsi nen ëd pì ël rapolé d'Efraim che la vëndumia d'Abieser?”. Nen mach, ma Nosgnor midem a l'ha dave an vòst podèj ij cap ëd Midian, Oreb e Zeb: còs l'hai-ne fàit mi, an confront ëd vojàutri? A coste paròle 's malànim ëd lor contra 'd chiel a l'é pasiasse.

Gedeon an orient dël Giordan 

Gedeon a l'era rivà al Giordan e a l'avìa traversalo, ma chiel e ij tërzent òm ch’a l'avìa con chiel a l'ero strach e afamà. Tutun, a seguitavo a deje dapress ai so nemis. Donch, a l'ha dije a la gent ëd Sucot: “Deje, për piasì 'd miche 'd pan a mia tropa, përchè a son strach mòrt e i soma darera a deje dapress ai rè Madianita Zeba e Zalmon-a”. Ma ij cap ëd Sucot a l'han dije: “E-lo fòrsi che Zeba e Zalmon a son già cascà an toe man përchè nojàutri i l’abio da dé da mangé a toe trope?”. Gedeon a l’ha arbëcà: “Eh bin! I giuro che ant ël moment che Nosgnor a l'avrà butà Zeba e Zalmon-a an mie man, mi 'v sgarblerai le carn con le spin-e dël desert e ‘d cardon sërvaj!”. Da là, Gedeon a l'é montà a Penuel, e a l'ha parlaje a coj ëd Penuel dla midema manera: ma 'dcò lor a l'han rësponduje com a l'avìo fàit la gent ëd Sucot. E chiel a l'ha mnassà coj ëd Penuel an disendje: “Quand che i tornerai vincitor, i camperai giù sta tor!”.

Zeba e Zalmon-a as trovavo ant ël Carcor con soe trupe ‘d lor, truch e branca quindesmila òm, tuti coj ch'a l'ero restà dj'Orientaj. Ël nùmer ëd coj che a portavo la spa e ch’a l'ero tombà a l'era stàit ëd sentevintmila òm. Gedeon a montava për la stra dij sìngher, a levant ëd Noba e 'd Iogbeca, e a l'ha sfidane l'esércit, pròpi quand ësti-sì as chërdìo sicur. Ij doi rè midianita Zeba e Zalmon-a a son ëscapà e Gedeon a-j tnisìa dré. Parèj a l’ha ciapaje e faje përzoné. Për lòn che a riguarda 'l sò esércit ëd lor, a l'avìa sëmnane lë sparm për tut l’acampament.

Dòp ëd la bataja, Gedeon, fieul ëd Ioas, a l'é tornasne për la montà d'Eres. Da già ch’a l'avìo ciapà un giovnòt ëd la gent ëd Sucot, a l'han anterogalo e chiel-sì a l'ha butà për ëscrit ij nòm dij cap ëd Sucot e dj'ansian: stantesset përson-e. Antlora Gedeon a l'é portasse da la gent ëd Sucot e a l'ha dije: “Vardé Zeba e Zalmon-a, dont vojàutri i l'avìe ansultame, an disendme: ‘Le man ëd Zeba e Zalmon-a son-ne già an tò pugn, che ti 't ven-e a ciamene 'd pan për toa gent ëstraca?’”. E pijàit ch’a l’avìa j'ansian ëd la sità e, ciapà ‘d rovij dël desert e ‘d cardon, con lolì a l'ha “trëbbià” la gent ëd Sucot. A l'ha 'dcò drocà la tor ëd Penuel e fàit massé j'abitant ëd cola sità.

Peui a l'ha dije a Zeba e Zalmon-a: Com a l'ero j'òmo che i l'eve massà al Tabor? Coj a l'han rëspondù: A l'ero parèj ëd ti; mincadun a jë smijava a 'n fieul ëd rè. E chiel a l'ha sclamà: “A l'ero ij mè frej, ij fieuj ëd mia mare; com a l'é vera che Nosgnor a viv, s’i l'avèisse risparmiaje la vita, mi adess iv masseria pa!”. Peui a l'ha comandà a Ieter, sò primnà: “Và e màssje!”- Ma 'l giovo a l'ha nen tirà fòra la spa, përchè a l'avìa pau e l'era ancora un fiolin.Antlora Zeba e Zalmon-a a l'han dije: “Sù, ven, dane ti ël colp ëd mòrt: përchè l’òm a l’é giudicà për soa fòrsa”. Antlora Gedeon a l’é alvasse a l'ha massà Zeba e Zalmon-a. Peuj a l'ha pijàit le lunëtte che ij sò gamej ëd lor a portavo al còl.

Gedeon a veul pa ch’a lo faso rè 

Apress ëd sossì, j’Israelita a l’han dije a Gedeon: “Sie tì nòst rè e che apress a lo sìo ij tò fieuj e ij tò novod, përchè ti ‘t l’has liberane dai Madianita”. Ma Gedeon a l’ha rësponduje: “A sarà nen mi vòst rè, e gnanca a lo sarà mè fieul. Vòst rè a sarà mach Nosgnor”. Peui a l'ha ancora dije: “I veuj ciameve cheicòsa: “Che minca un ed vojàutri am daga j’orcin d’òr ch’a l’ha arseivù coma botin”. (J’Ismaelita a portavo d’orcin d’òr). A l'han rësponduje: “It-j daroma bin volonté!”. Antlora chiel a l'ha dëstendù sò mantel e mincadun a l'ha campaie n'orcin d’òr ëd soa pijaita. Ël pèis dj'orcin d’òr che chiel a l’avìa ciamaje a l'era 'd vint chilo d’òr, sensa conté le meselun-e e le veste 'd pórpora che ij rè 'd Madian as portavo a còl, e 'dcò ij colarin che ij sò gamej a l'avìo al còl. Con l’òr ch’a l’avìo donaje, Gedeon a l’ha fane n’éfod, ch’a l’ha colocà an Ofra, soa sità. Mach che tut Israel a sarìa peui prostërnasse dëdnans ëd col leu e sòn a l'é vnùit esse càusa 'd ruin-a për Gedeon e soa casà.

Fin ëd la stòria ‘d Gedeon 

Përparèj che ij Madianita a son ëstàit umilià da j’Israelita, e a l'ha mai pì aussà la testa. Ël pais a l’é stàit an pas për ij quarant’ agn ëd tuta la vita 'd Gedeon. Ierub-Bal, visadì Gedeon, fieul ëd Ioas, a l'è tornasne a sté a ca soa. A l’é rivà a avèj stanta fieuj ch’a l’ero nassuje da tute le fomne ch'a l'avìa avù.  A l’ha ‘dcò avù ‘n fieul da na concubin-a ch’a stasìa a Sichem, e a l’ha butaje ‘l nòm d’Abimelech.

Gedeon, fieul ëd Joas, a l'é mòrt ëd bon-a veciaja, e a l'é stàit sotrà ant la tomba 'd Ioas sò pare, a Ofra dj'Abieserita. Dòp la mòrt ëd Gedeon, j’Israelita a l'han torna ancaminasse a fé ‘d prostitussion con le mistà 'd Bal, e a l'han ciapà Bal-Berit për sò dio ‘d lor. J'Israelita a son pa visasne 'd Nosgnor, ëd sò Dé, ch’a l'avìa bin liberaje da le man ëd tuj ij nemis ch’a l’avìo dj'anviron. 35 Ma për la ca ëd Ierub-Bal Gedeon a l'han pa mostraje arconossensa, combin tut lòn che chiel a l'avìa fàit për Israel.

Nòte 

Bibia
Testament Vej
Giudes